Vruntlike grote tovoren gescreven mit begeringhe veles gudes. Erwerdichen heren borghermeystere unde radmen der stad Revele. Ik danke juwer erwerdicheyt vruntliken vor gunste unde gifte, de my de erwerdigen heren, juwe sendeboden, de dar van jw weren utgesant to deme dage to Santhaven, also her Constin van Borsten unde de bederven heren unde andere gude lude, de dar mit em weren ut juwer stad* bewiseden. Got geve, dat ik dat jegen juwe vruntschop vorschulden mote. Item wetet, erwerdighen heren, dat my desse jegenwardighe breffwiser, mynes gnedigen heren des koninghes schattebur, geheten Germundh Laurensson, hevet berichtet, wo eme dar sii arff angestorven van siner husvrouwen weghen na juwem medeborghere Jønis tunnebindere, saliger dechtnisse, dar he ment gude bewisinge to to hebbende van sinem kerkheren unde anderen guden buren binnen Karis karspel wonende. Worumme bidde ik juwe erwerdicheyt, dat gy deme vorbenomeden Germunde behulpelik wesen, dar he recht to heft na siner besten bewisinge. Welk ik gerne jegen juwe vruntschop vorschulden wil an sodan eynem geliiken edder an eynem groteren. Hiirmede bevele ik juwe ersammicheyt Gode deme almechtighen to langen saliighen tiden gesunt. Gescreven uppe Rasaborgh des donredages vor der gebort Johannis baptiste anno 31°. Otto Pogwisch ritter, hovetman uppe Rasaborgh. Adress: Den erwerdighen, bescheydenen heren, den borgermeysteren unde den radmannen der stad Revalle, kome desse breff mit werdicheyt.